Prifysgol Brown

Prifysgol breifat a leolir yn Providence, Rhode Island, Unol Daleithiau America yw Prifysgol Brown (Saesneg: Brown University) sydd yn un o brifysgolion elît yr Ivy League. Derbyniodd ei siarter yn gyntaf ar ffurf Coleg Rhode Island yn Warren, Rhode Island, ym 1764, ar gyfer myfyrwyr gwrywol o Fedyddwyr. Symudodd i Providence, prifddinas y dalaith, ym 1770 a chymerodd ei enw cyfredol ym 1804 er anrhydedd y cymwynaswr Nicholas Brown. Dan arweiniad Francis Wayland, llywydd Brown o 1827 i 1855, estynnwyd y cwricwlwm drwy helaethu'r pynciau dewis, ychwanegu ieithoedd modern, a gwella offer y labordai. Trodd Brown yn brifysgol gymysg ym 1971 wrth gyfuno â Choleg Pembroke, y coleg merched cyswllt a sefydlwyd ym 1891 ac enwyd ar ôl Coleg Penfro, Caergrawnt ym 1928. Mae Prifysgol Brown yn cynnwys coleg i israddedigion, adran ôl-raddedig, ac ysgolion meddygol. Mae'n wahanol i'r mwyafrif o brifysgolion eraill yn yr Unol Daleithiau gan ei bod yn disgwyl i fyfyrwyr israddedig lunio rhaglen astudiaethau rhyngddisgyblaethol eu hunain ar gyfer eu gradd academaidd. Mae ganddi ryw 7000 o israddedigion a rhyw 3000 o ôl-raddedigion. Cyfeiriadau